Aulis Gerlander

Aulis Olavi Gerlander (s. 26. lokakuuta 1943 Tohmajärvi) on suomalainen eläkkeellä oleva hallitusneuvos, joka tunnetaan julkisuudessa parhaiten toiminnastaan Veikkauksen Loton virallisena valvojana vuosina 1990–2005. Gerlander työskenteli myös sisäministeriön poliisiosaston hallintoyksikössä.

Aulis Gerlander valvoi viimeisen lottolähetyksensä 18. kesäkuuta 2005, minkä jälkeen hän siirtyi eläkkeelle. Hän ehti uransa aikana valvoa satoja lottoarvontoja. Virallisen valvojan tehtävässä Gerlander valvoi arpajaislain toteutumista sekä hoiti ja valvoi lottoarvontaan liittyviä tietoteknisiä laitteita. Gerlander esiintyi myös Loton tv-mainoskampanjassa syksyllä 2007.

Edesmennyt koomikko-muusikko Jope Ruonansuu on tehnyt kappaleen nimeltä ”Aulis Gerlander”, joka pohjautuu Gerlanderin ja muiden valvojien ”Hyvää iltaa” -tervehdykseen. Kappale julkaistiin albumilla Tosi-CD.

Lähteet 

Suomalaiset juristit
Suomalaiset televisiokasvot
Suomalaiset virkamiehet
Vuonna 1943 syntyneet
Elävät henkilöt